b'\n_START_ARTICLE_\nEemeli Harja\n_START_PARAGRAPH_\nMatti Eemil \xe2\x80\x9dEemeli\xe2\x80\x9d Harja (14. toukokuuta 1879 Kauhajoki \xe2\x80\x93 2. toukokuuta 1949 Kauhajoki) oli suomalainen poliitikko. H\xc3\xa4nen puolueensa oli Kansallinen Kokoomus._NEWLINE_Harja valittiin eduskuntaan eduskuntavaaleissa 1936 Vaasan l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4 ja h\xc3\xa4n toimi kansanedustajana kolmen vuoden ajan, syyskuusta 1936 elokuuhun 1939. H\xc3\xa4n oli eduskunnan maatalousvaliokunnan j\xc3\xa4sen. H\xc3\xa4n vaikutti poliittisella urallaan my\xc3\xb6s Kauhajoen kunnallispolitiikassa ja oli neljiss\xc3\xa4 vaaleissa presidentin valitsijamies, 1925, 1937, 1940 ja 1943._NEWLINE_Kansakoulun ja kansanopiston k\xc3\xa4ynyt Harja syntyi maanviljelij\xc3\xa4perheeseen ja oli itsekin varsinaiselta ammatiltaan maanviljelij\xc3\xa4, jona h\xc3\xa4n ty\xc3\xb6skenteli kotikunnassaan Kauhajoella. H\xc3\xa4n oli perustamassa Etel\xc3\xa4-Pohjanmaan maataloustuottajain liittoa, jonka ensimm\xc3\xa4isen\xc3\xa4 puheenjohtajana h\xc3\xa4n toimi, ja h\xc3\xa4n oli my\xc3\xb6s muun muassa Etel\xc3\xa4-Pohjanmaan maanviljelysseuran johtokunnan ja MTK:n valtuuskunnan j\xc3\xa4sen._NEWLINE_Harjan puoliso oli Maria Aurora \xe2\x80\x9dMaiju\xe2\x80\x9d Harja (o.s. Yli-Knuuttila), jonka kanssa h\xc3\xa4n avioitui marraskuussa 1909. He saivat yhdeks\xc3\xa4n lasta, kolme poikaa ja kuusi tyt\xc3\xa4rt\xc3\xa4._NEWLINE_Harja sai kunnallisneuvoksen arvonimen vuonna 1939. H\xc3\xa4n kuoli toukokuussa 1949, 69-vuotiaana.'